kardosdrur/scandi-wiki huggingface dataset:
Leo von Caprivi

Grev Georg Leo von Caprivi de Caprara de Montecuccoli (født 24. februar 1831 i Charlottenburg ved Berlin, død 6. februar 1899 i Skyren i Brandenburg) var en tysk officer og statsmand, som fulgte Otto von Bismarck som Tysklands anden kansler i 1890.

Han var af slovensk oprindelse. Familien Kopriva stammede fra Koprivnik i Kočevski Rog, men slog sig ned i Schlesien i Preussen. Caprivi trådte ind i hæren i 1849 og deltog i krigene i 1866 (mod Østrig) og 1870 (mod Frankrig). Senere blev han general i infanteriet og stabschef. Mellem 1883 og 1888 var han chef for admiralitetet, hvor han fik anledning til at vise sit forvaltningstalent, som førte til at han blev preussisk statsminister og tysk kansler da Bismarck gik af.

Caprivis regering var præget af en "ny kurs" i både udenrigs- og indenrigspolitik. Han forsonede sig med socialdemokraterne, som havde været Bismarcks bitreste fjender, og førte en pro-britisk udenrigspolitik, som bl.a. kom til udtryk gennem Zanzibar-traktaten, hvor briterne afstod Helgoland (nu i Slesvig-Holsten) og Caprivi-striben (i dagens Namibia) til Tyskland, mod at Tyskland opgav krav på Zanzibar og dele af Bechuanaland. Med denne politik skabte han sig fjender blandt tyske kolonialisme-forkæmpere og med sin frihandelspolitik også blandt de konservative junkere. I hans regeringstid blev  "genforsikringsaftalen" ikke fornyet. Den var Bismarcks forsøg på at bevare en alliance med Rusland efter at Trekejserforbundet (Tyskland, Rusland og Østrig-Ungarn) brød sammen. Det ødelagde balancen i Bismarcks alliancesystem.

I 1892 måtte han gå af som preussisk statsminister efter at have tabt en afstemning i  parlamentet om en uddannelseslov. Det førte til en lidet gunstig deling af magten mellem kansleren og den nye statsminister, Botho zu Eulenburg. Det førte til, at begge gik af i 1894. De blev fulgt af fyrst Chlodwig zu Hohenlohe-Schillingsfürst.

Eksterne henvisninger 

Kanslere fra Tyskland
Politikere fra Det Tyske Kejserrige
Ministerpræsidenter fra Preussen
Udenrigsministre fra Preussen
Generaler fra Preussen
Personer fra Berlin
Grever fra Tyskland
Bernhard von Bülow

Fyrst Bernhard Heinrich Karl Martin von Bülow (født 3. maj 1849, død 28. oktober 1929) var en tysk statsmand som overtog efter fyrst Chlodwig zu Hohenlohe-Schillingsfürst som kansler i 1900.

Bernhard von Bülow blev født i Klein-Flottbeck i Holsten. Hans grandonkel, Heinrich von Bülow, var preussisk ambassadør til England fra 1827 til 1840, og giftede sig med en datter af Wilhelm von Humboldt. Hans far, Bernhard Ernst von Bülow, var en dansk og tysk statsmand.

Han var gift med prinsesse Maria di Camporeale.

Eksterne henvisninger 

Politikere fra Det Tyske Kejserrige
Politikere fra Preussen
Medlemmer af Preussens herrehus
Personer fra Hamborg
Kanslere fra Tyskland
Bernhard
Fyrster fra Tyskland
Storkors af Dannebrog
Udenrigsministre fra Tyskland
Sminkør

En sminkør (en mandlig makeupartist) eller sminkøse (en kvindelig makeupartist) er den person, der sminker skuespilleren i forbindelse med en filmoptagelse eller teaterforestilling, når der kræves sminke ud over den normale pudder og kosmetik. Eksempelvis hvis skuespilleren skal se ældre ud, udstyres med en stor næse, have blodige skudsår eller forvandles til varulv (såkaldte makeupeffekter). Mange makeupartister er blevet stjerner og dyrkes kultisk i tidsskrifter såsom det amerikanske Fangoria.

Sminkører og sminkøser i Danmark er ofte uddannede kosmetikere (2½-årig offentlig erhvervsuddannelse) eller kosmetologer og makeupartister (private uddannelser). En række sminkører og sminkøser er tillige udlærte frisører.

Danske sminkører 
 Thomas Foldberg
 Morten Jacobsen
 Dennis Knudsen
 Anders Lerche

Udenlandske sminkører 
 Roy Ashton
 Rick Baker
 Rob Bottin
 John Chambers
 Lon Chaney, Sr.
 Phil Leakey
 Jack Pierce
 Tom Savini
 Dick Smith
 William Tuttle
 Michael Westmore

Litteratur 
 Nicolas Barbano: Makeup’ens mange ansigter, i Kosmorama nr. 190, 1989
 Henrik Rytter & Peder Pedersen: Dansk ketchup makeup (Inferno nr. 1, 1989)
 Peder Pedersen: Rob Bottin (Inferno nr. 1, 1989)
 Peder Pedersen: Rick Baker (Inferno nr. 3, 1990)
 Peder Pedersen: Dick Smith: Makeup-mesteren (Inferno nr. 4, 1990)
 Jake Hamilton: Special effects i film og tv (Forlaget Carlsen, 1998)
 Sue Nicholson: Special effects (Klematis, 1998)

Se også 
 Maske

Referencer 

Filmfolk
Filmhold
Baiyin

Baiyin (白银市; pinyin: Báiyín Shì) er et bypræfektur i den kinesiske provins Gansu. Den har et areal på 21.200 km², hvoraf 3478 km² er bymæssig bebyggelse, og en befolkning på 274.900 indbyggere (2000).

Administrative enheder 
Baiyin består af to bydistrikter og tre amter:
 Bydistriktet Baiyin – 白银区 Báiyín Qū ;
 Bydistriktet Pingchuan – 平川区 Píngchuān Qū ;
 Amtet Jingyuan – 靖远县 Jìngyuǎn Xiàn ;
 Amtet Huining – 会宁县 Huìníng Xiàn ;
 Amtet Jingtai – 景泰县 Jǐngtài Xiàn.

Eksterne henvisninger 
 Officiel netside  
 Tourist Resources 

Bypræfekturer i Gansu
Mercia

Mercia, også stavet Mierce, var i middelalderen et af de angelsaksiske kongedømmer i datidens England. Det var et af de syv kongedømmer i Heptarkiet og lå i den nuværende region Midlands. Kerneområdet var i dalen, som floden Trent løber igennem. I moderne tid bliver navnet sjældent brugt med undtagelse af politistyrken, som kaldes West Mercia Constabulary.

Mercias udvikling i tiden før anglernes og saksernes invasion er uklar. Arkæologiske undersøgelser viser, at anglerne bosatte sig nord for Themsen før det 6. århundrede. Navnet på riget var det angelsaksiske ord for «grænsefolk», og den mest brugte tolkning er, at Mercia udviklede sig langs grænsen mod waliserne. Alternativt er det grænsen mod Northumbria, der er tale om.

Den første kendte konge af Mercia var Creoda, som skulle være et oldebarn af Icel, som også Winston Churchills slægt skulle nedstamme fra. Creoda kom til magten omkring 585, og han blev efterfulgt af sin søn Pybba i 593.

En af de mest kendte af konger af Mercia var Penda, som regerede fra 626 til 655. Gennem en alliance med kongen af Gwynedd lykkedes det ham besejre og dræbe Edwin af Northumbria, men han faldt selv senere i Slaget ved Winwaed. I løbet af hans regeringstid var Mercias omdømme og styrke blevet forøget kraftigt, og som en konsekvens af hans død indtrådte der en midlertidig nedgangsperiode, der førte til, at Oswiu overtog magten fra Pendas søn Peada i 656. I 658 sørgede et oprør for, at en anden søn af Penda, Wulfhere, blev indsat som konge. Han herskede til 675 og kom langt i genoprettelsen af Mercias magtposition, men mod slutningen af hans regeringstid led Mercia igen nederlag på slagmarken til Northumbria.

Se også 
 Jarl af Mercia
 Liste over konger af Mercia

Midtengland
Angelsaksiske kongeriger
SASO

SASO har flere betydninger:
 Sankt Annæ Symfoniorkester – dansk ungdomssymfoniorkester
 South African Students' Organisation – sydafrikansk studenterorganisation
Robert Jensen

Robert Jensen  (født 15. august 1900, død 24. juli 1944 på Frederiksberg) var en dansk modstandsmand.

Modstandsbevægelsen oprettede og udbyggede en betydelig illegal trafik over Øresund, og trods omfattende tysk kontrol lykkedes det ikke besættelsesmagten på noget tidspunkt at bryde det illegale Danmarks kontakt udadtil.

Udbygningen af de illegale ruter tog navnlig fart under jødeforfølgelserne i efteråret 1943. En af de betydeligste illegale transportlinjer over Øresund var Dansk-Svensk Flygtningetjeneste, som oprettedes ved direkte samarbejde mellem danskerne og svenskerne. Denne organisations leder var Robert Jensen, også kaldet "Tom".

Robert Jensen var handelsuddannet og ejede sammen med en kompagnon, Werner Gyberg, radiofirmaet Gyberg & Jensen. Han havde længe deltaget aktivt i modstandskampen. Da en kreds af svenske jøder stillede 160.000 kr. til rådighed for transporttjenesten over Øresund, påtog Robert Jensen sig beredvilligt ledelsen heraf. Han bestred hvervet med stor dygtighed og udførte et så omfattende arbejde inden for transporttjenesten som næppe nogen anden.

Derudover løste han mange andre opgaver. Han indså tidligt betydningen af, at der tilgik udlandet oplysninger om den danske modstandskamp og de hjemlige forhold i øvrigt. Han sikrede sig derfor daglig postforbindelse med Sverige og organiserede eksprespost med særlige både.

Om formiddagen den 24. juli 1944 stormede Gestapo Robert Jensens kontor på Forchhammersvej 7. Han var da i færd med at gennemgå dagens post med to medarbejdere og faldskærmsmanden Ole Geisler. Det lykkedes Ole Geisler og den ene af medarbejderne at undslippe, men Robert Jensen og hans nære ven, Thorkild Tronbjerg, blev skudt på stedet.

Den 5. juli 1945 blev hans jordiske rester i Ryvangen opgravet og ført til Retsmedicinsk institut og blev 29. august 1945 genbegravet i Mindelunden i Ryvangen.

Josef Søndergaard med dæknavnet Tom var også radioforhandler i Istedgade.

Kilder 

 
 Mindebog for 4. Maj Kollegiet på Frederiksberg 

Personer fra Danmark myrdet af Nazi-Tyskland
Danskere i 1900-tallet
Medlemmer af Holger Danske
Modstandsfolk fra Dansk Samling
Medlemmer af Dansk-Svensk Flygtningetjeneste
Bombardine

Bombardine er et pigenavn, der stammer fra det 19. århundrede. En pige blev født under Københavns bombardement og opkaldt herefter. Navnet anvendes ikke længere ifølge Danmarks Statistik.

Navnet anvendt i fiktion 
 "Bombardine" er titlen på en sang skrevet af nu afdøde overpostbud Richard V. Nielsen, som skrev revyviser og lejlighedssange i sin fritid. Den er blandt andet indspillet af Dræsinebanden, Inger-Lise Gaarde og Fynsk Harmoniforvirring.

Noter 

Pigenavne
Tianshui

Tianshui (天水市; pinyin: Tiānshuǐ Shì) er et bypræfektur i provinsen Gansu i Folkerepublikken Kina. Befolkningen er på omkring 3.500.000 indbyggere (2004).

Tianshui ligger ved den nordlige gren af Silkevejen ved Wei He floden.

Administrative enheder 
Tianshui består af to bydistrikter, fire amter og et autonomt amt:
 Bydistriktet Qinzhou – 秦州区 Qínzhōu Qū ;
 Bydistriktet Maiji – 麦积区 Màijī Qū ;
 Amtet Qingshui – 清水县 Qīngshuǐ Xiàn ;
 Amtet Qin'an – 秦安县 Qín'ān Xiàn ;
 Amtet Gangu – 甘谷县 Gāngǔ Xiàn ;
 Amtet Wushan – 武山县 Wǔshān Xiàn ;
 De autonome amt Zhangjiachuan for huikinesere – 张家川回族自治县 Zhāngjiāchuān Huízú Zìzhìxiàn.

Trafik

Jernbane 
I Tianshui standser togene på Longhaibanen, Kinas vigtigste jernbanelinje i øst-vestlig retning, som går fra Lianyungang til Lanzhou via blandt andet Xuzhou, Kaifeng, Zhengzhou, Luoyang og Xi'an.

Vej 
Kinas rigsvej 310 ender i Tianshui. Denne vigtige trafikåre begynder, ligesom Longhaibanen, i Lianyungang i Jiangsu, går vestover og ender i Tianshui i provinsen Gansu. Den går gennem større byer som Xuzhou, Shangqiu, Kaifeng, Zhengzhou, Luoyang og Xi'an.

Eksterne henvisninger 

 Officiel webside 
 Tianshui hos Panoramio 

Byer i Gansu
Bypræfekturer i Gansu
Communication-based train control

Communication-based train control (CBTC) er en model for automatisk kontrol-systemer for jernbaner, hvor sikkerhedsoperationer udføres med datakommunikation imellem tog og det kontrolcenter, som styrer systemet.

CBTC er en efterfølger til et traditionelt jernbanesignalsystem, hvor flere typer af systemer er blevet integreret i et sammenhængende system, og det medfører mindre udstyr i spor og færre/ingen signaler. Kommunikationen til/fra tog kan ske enten via radio, igennem skinnerne eller linjeleder i sporet.

Systemet er designet for bybaner og metroer, hvor der er tæt trafik og bruges bl.a. i metroerne i Madrid, New York og Singapore.

Danmark

I Danmark bliver CBTC det nye signalsystem på S-banen, som afløser for det hidtidige sikringsanlæg og togkontrolsystem (HKT).
Første med strækning med systemet var Jægersborg-Hillerød og som blev taget i brug den 29. februar 2016. Den 26. maj 2019 udvides området med CBTC til Svanemøllen og Ryparken, samt banen til Klampenborg. Ringbanen og Farumbanen har pt. fået installeret systemet, men ikke taget i brug endnu og planen er at resten af strækninger på S-tog får det inden 2021 eller 2022.

Den 23 September 2022. var sidste drift døgn hvor der blev kørt med det daværende HKT system, på den Københavnske S-bane. Det sidste tog der med udgangspunkt på Københavns Hovedbanegård, blev fremført på HKT, afgik på linje B klokken 01.02 den 24 September 2022. Da driften igen den 25 September blev sat i drift. så blev alt S-togsdrift nu fremført på CBTC.

Teknik 

Det installerede CBTC den Københavnske S-bane er Trainguard MT fra Siemens.

Referencer

Eksterne henvisninger 

 ORS Strækningsoversigt CBTC
 Arbejdsgruppe hos IEEE om Communications Based Train Control (CBTC) 
 Banedanmark om CBTC-projektet: S-tog 

Jernbanesikkerhed
Jytte

Jytte er et pigenavn, der er dannet ud fra det plattyske Jutta, som er en kortform af Judith. Ud over de nævnte forekommer også mellemformen Jytta på dansk. I alt næsten 21.000 danskere hedder Jytte, Jytta eller Jutta ifølge Danmarks Statistik.


Kendte personer med navnet 
Jutta af Sachsen, dansk dronning til Erik 4. Plovpenning.
Jytte Abildstrøm, dansk skuespiller.
Jytte Andersen, dansk politiker og tidligere minister.
Jytte Borberg, dansk forfatter.
Jytte Breuning, dansk skuespiller.
Jytte Hilden, dansk politiker og tidligere minister.
Jytte Pilloni, dansk sanger og skuespiller.
Jytte Rex, dansk filminstruktør.

Navnet anvendt i fiktion 
 Jytte er en person i tv-julekalenderen Jesus & Josefine; hun spilles af Bodil Jørgensen.

Andre anvendelser  
 'Jytte' er en kulturpris, der uddeles af HK/Kommunals Biblioteksudvalg.

Noter 

Pigenavne
Judith


Judith er et pigenavn, der stammer fra hebraisk og betyder 'jødinde'. Navnet findes også i formerne Judit, Judi, Judy og Jodie. Næsten 2.000 danskere bærer et af disse navne ifølge Danmarks Statistik.

På dansk forekommer også kortformen Jytte.

Kendte personer med navnet

Bibelske navne 
 Judit, en af Esaus hustruer (Første Mosebog).
 Judit, hovedperson i Judits Bog (en del af de Deuterokanoniske Bøger).

Øvrige personer 
 Judi Dench, engelsk skuespiller.
 Jodie Foster, amerikansk skuespiller.
 Judy Garland, amerikansk skuespiller og sanger.
 Judy Gringer, dansk skuespiller.
 Judy Holliday, amerikansk skuespiller og sanger.
 Judit Polgár, ungarsk skakspiller.
 Judith Thurman, amerikansk forfatter.

Navnet anvendt i fiktion 
 Judit fra Judits Bog er brugt som motiv i adskillige kunstværker, bl.a. malerier af Carvaggio, Botticelli og Donatello
 Judith Hearnes hemmelige lidenskab er en britisk film fra 1987.
 Judith Petersen er en person i Riget; hun spilles af Birgitte Raaberg.
 Judith Melnick er en person i tv-serien Two and a Half Men; hun spilles af Marin Hinkle.

Navnet anvendt i musikken 
 "Judy", en sang af Teddy Redell fra 1960, indspillet af Elvis Presley.
 "Judith" er en sang med rockbandet A Perfect Circle.

Noter 

Pigenavne

fr:Judith#Sens et origine du nom
KBU's kvalifikation til DBUs Landspokalturnering for herrer 2010-11

Københavns Boldspil-Unions kvalifikation til DBUs Landspokalturnering for herrer 2009/2010 var én af DBU's seks lokalunioners kvalifikationsturneringer, der havde til formål at finde i alt 56 hold indrangeret i Danmarksserien eller lavere pr. sæsonen 2009-10 til den landsdækkende 1. runde i DBUs Landspokalturnering for herrer 2010/2011 (Ekstra Bladet Cup 2010/2011). KBU's turnering havde deltagelse af 43 hold, der spillede om otte ledige pladser i pokalturneringens 1. runde.

Turneringen blev afviklet som en cupturnering over fire runder i foråret 2010, og de otte vindere i tredje runde kvalificerede sig til den landsdækkende 1. runde af pokalturneringen.

Resultater

0. runde

1. runde

2. runde

3. runde 

De otte vindere i 3. runde kvalificerer sig til 1. runde af DBUs Landspokalturnering 2010/2011 (Ekstra Bladet Cup 2010/2011).

Kilder / eksterne henvisninger 
 DBU Resultater – Ekstra Bladet Cup 2010 – KBU
 KBU – Ekstra Bladet Cup 2010 Herresenior

Noter 

DBUs Landspokalturnering for herrer 2010-11
Æthelwold af Wessex

Æthelwold var den ældste søn af Æthelred af Wessex. Som det var almindelig praksis på tidspunktet, hvor Æthelred døde i 871, blev han efterfulgt af sin yngre bror Alfred den Store. Da Alfred døde i 899, forsøgte Æthelwold at gribe tronen, men han blev besejret af Alfreds søn Edward den Ældre, og han søgte tilflugt hos danskerne i Northumbria.

Referencer 

England i middelalderen
Personer fra middelalderen
Anna Olsson

Anna Bünning Olsson født 16. november 1988 er en dansk atlet som er medlem af Sparta Atletik.

Olsson er opvokset i Portugal, hvor hun i 2007 dukkede op på den danske atletikscene ud af ingenting. Hun har boet det meste af sit liv i Portugal, hvor hendes dansk-svenske forældre stadig bor. Hun flyttede for nogle år siden til Danmark for at studere i København.

Olsson deltog ved inde-EM 2009 i Torino på 60 meter, hvor hun med tiden 7,70 blev nummer syv i sit indledende heat.

Danske mesterskaber 

  2013 100 meter
  2013 60 meter indendørs
  2013 4 x 200 meter-inde 1,42,01
  2012 200 meter
  2012 100 meter
  2011 100 meter
  2011 200 meter
  2011 60 meter indendørs
  2011 200 meter indendørs
  2011 4 x 200 meter-inde 1,46,28
  2010 100 meter
  2010 200 meter
  2010 4 x 100 meter
  2010 4 x 400 meter
  2010 60 meter indendørs
  2010 200 meter indendørs
  2010 4 x 200 meter indendørs
  2009 60 meter indendørs
  2008 100 meter
  2008 200 meter
  2008 4 x 100 meter
  2008 4 x 400 meter
  2008 60 meter indendørs
  2007 100 meter
  2007 200 meter

Personlige rekorder 
 100 meter: 11.92 (+0.8) Viseu, Portugal 28.juni 2009 / 11,78 (+4.4) Seixal, Portugal – 25. juli 2009
 200 meter: 24.41 (+1.4) ECUP kval, Østerbro Stadion 4. juni 2010 / 24,29 (+3.0) Lisboa, Portugal - 8. juli 2012
 300 meter: 39.85 Tårnby 1. maj 2010
 Længdespring: 5.44 (+0.1) Tårnby 7. maj 2011
 60 meter -inde: 7,61 Malmø 31. januar 2009
 200 meter – inde: 24.90 Göteborg 2. februar 2013

Eksterne henvisninger 
 Statistik profil – Anna Olsson
 DAF i tal – Anna Olsson
 IAAFs Anna Olsson profil

Atleter fra Sparta Atletik
Sprintere fra Danmark
DM i futsal 2010 (mænd)

Danmarksmesterskabet i futsal for mænd 2010 var det tredje DM i futsal for mænd arrangeret af Dansk Boldspil-Union. Mesterskabet blev vundet af Boldklubberne Glostrup Albertslund, som dermed vandt mesterskabet for tredje gang i træk, eftersom BGA's moderklub Albertslund IF havde vundet de to foregående titler.

Kampe og resultater

Format 

DBU's lokalunioner afviklede kvalifikationsturneringer, hvorfra 12 hold gik videre til Ligaen Øst (6 hold) og Ligaen Vest (6 hold). KBU leverede to hold og SBU/LFBU leverede fire hold til Ligaen Øst, mens FBU leverede to hold og JBU leverede fire hold til Ligaen Vest. I hver liga spillede de seks hold en enkeltturnering om to ledige pladser ved DM-finalestævnet, hvor i alt fire hold spillede om DM-titlen.

Ligaen Øst 

Ligaen Øst havde deltagelse af seks hold, der spillede om to pladser i DM-finalestævnet.

Ligaen Vest 

Ligaen Vest havde deltagelse af seks hold, der spillede om to pladser i DM-finalestævnet.

Finalestævne 

Finalestævnet med deltagelse af to hold fra Ligaen Øst og to hold fra Ligaen Vest blev afviklet i Bramdrupdamhallerne i Kolding den 28. februar 2010.

Kilder / eksterne henvisninger 

DBU Nyheder – Hattrick til BGA (28. februar 2010)
DBU Resultater – Futsal Liga – Herrer (Finalestævne)
DBU Resultater – Futsal Liga – Herrer (Futsal Liga Vest)
DBU Resultater – Futsal Liga – Herrer (Futsal Liga Øst)

Noter 

DM i futsal
Fodbold i 2010
App Store

App Store er en virtuel butik udviklet af Apple Inc. til distribution af applikationer til henholdsvis iPhone, iPod Touch og iPad. App Store er tilgængelig via iTunes eller "App Store"-applikationen, som er at finde på alle håndholdte Apple-apparater med iPhone OS 2.0 eller nyere.

Lørdag den 22. januar 2011 klokken 11:26 dansk tid rundede App Storen 10.000.000.000 (ti milliarder) downloads siden sommeren 2008, hvor den virtuelle butik startede, hvilket udløste et gavekort med en værdi af 10.000 $ til selv samme App Store.

Mac App Store 
Den 20. oktober 2010 annoncerede Apple Mac App Store. Den minder om den til iOS enheder, men den har kun programmer til Mac computere.

Kilder/referencer 

Software fra Apple Inc.
Mobilsoftwareportaler
Netbutikker
Christine Sofie Reventlow

Grevinde Christine Sophie Holstein  Holsteinsborg, født Reventlow (født 30. oktober 1672, død 27. juni 1757) var en politisk indflydelsesrig dansk salonværtinde.

Hun var datter af statsminister grev Conrad Reventlow (1644-1708) og Anna Margrethe Gabel (1651-1678). Hun blev i 1688 gift med grev Niels Friis (1665-1699)  og i 1700 med grev Ulrik Adolph von Holstein af Holsteinsborg og tilhørte det højeste aristokrati i Danmark.

I 1707 blev hun tildelt ejendommen Seekamp (en del af nutidens Kiel-Schilksee) i det daværende Slesvig, hvor hendes fader havde len.

Fra 1712 havde kongen et forhold til hendes halvsøster Anna Sophie Reventlow, som han i 1721 gjorde til dronning. Hun havde stor indflydelse over sin søster og sin kongelige svoger. Hun blev kaldt "Madame la grande chancellière" (Madame Storkansler), og hendes søster gav hendes holdninger til kongen og regeringen, hvorved hun blev en vigtig politiker i 1710'erne og 1720'erne. Hun holdt salon i sit palæ i København, og det var kendt blandt udenlandske ambassadører, at hun var en af de mest magtfulde under Frederik IVs regeringstid.

I 1730 døde Frederik IV, og hans søn forviste Anne Sophie Reventlow fra hoffet og afskedigede Christines mand. Hun mistede al magt og levede tilbagetrukket i familiens skød resten af livet.

Personer fra Danmark
Salonværter
Danskere i 1700-tallet
Adolf 4. af Holsten

Adolf 4. af Holsten (født før 1205, død 8. juli 1261) var en tysk greve fra Huset Schauenburg, der var greve af Schauenburg fra 1225 til 1238 og greve af Holsten fra 1227 til 1238.

Liv og gerning 
Adolf 4. var søn af Adolf 3. af Holsten men havde længe kun ringe udsigt til at generhverve sin faders besiddelser, som kong Valdemar Sejr af Danmark havde vundet og fået kejser Frederik 2.'s brev på. Men kong Valdemars tilfangetagelse på Lyø forandrede alle forhold, og Adolf vendte tilbage til det fædrene grevskab. Kong Valdemars nederlag ved Bornhøved sikrede ham besiddelsen af det. I 1229 sluttede han endog et venskabsforbund med den danske konge, og 1234 gjorde begge i forening et tog mod Lübeck. I 1237 giftede han sin datter Mechtilde med Valdemars søn Abel.

I 1238 gjorde Adolf et korstog til Livland, og dette blev indledningen til, at han helt helligede sig religionen. Han overgav formynderskabet over sine sønner til Abel og indtrådte 1239 selv i Maria Magdalene-klosteret i Hamborg, som han havde stiftet til minde om sejren i Slaget ved Bornhøved. Senere drog han som pilgrim til Rom og blev til sidst endog præsteviet.

Højagtet af alle tilbragte han sine sidste leveår i Marieklosteret i Kiel, hvor han døde 1261.

Ægteskab og børn 
Adolf 4. giftede sig med Heilwig af Lippe, datter af grev Herman 2. af Lippe. Parret fik følgende børn:

 Mechtilde af Holsten (død 1288), gift 1. gang med kong Abel af Danmark (død 1252), gift 2. gang med Birger Jarl
 Johan 1. af Holsten (død 1263), greve af Holsten-Kiel
 Gerhard 1. af Holsten (død 1290), greve af Holsten-Itzehoe og Schauenburg
 Ludolf (død som barn)

Eksterne henvisninger 

 Kristian Erslev: Salmonsens Konversationsleksikon, 2. udgave, bind I (1915), s. 189; opslag: Adolf, grever af Holsten

Grever af Holsten
Tyskere fra middelalderen
Huset Schauenburg